અંગત પરિજનોનો પ્રેમ તો સહજ રીતે સમજી શકાય. તમે જ્યારે સૂક્ષ્મ રીતે જોશો તો જણાશે કે જગતનો દરેક જડ-ચેતન પદાર્થ કોઇ ને કોઇ રીતે તમારી સાથે જોડાયેલો છે. ધરતી, જળ, વાયુ, આકાશ, સૂર્ય-ચંદ્ર અને વૃક્ષ જેવા દેવતાઓ તો ઠીક પણ અળસિયાં, પતંગિયાં, કીડી-મંકોડા જેવા નાનાનાના જીવો પણ તમારી સુખાકારીમાં સહયોગ કરે છે. નિસર્ગના આ દિવ્ય સંબંધને અનુભવો. મૂળથી છેક ટોચ સુધી અનુભવો. તમારી સંવેદના જાગશે. ચેતનાનાં સૂક્ષ્મતર સ્તરો સુધી યાત્રા કરતા રહો. આ યાત્રા તમારી પોતાની અને આગવી છે. તેનાથી મળતો આનંદ પણ અનંત છે. ઇશ્વર પણ અનંત છે. નેતિ નેતિ!